[Innocentius Episcopus servus servorum Dei, dilecto filio Aconi Priori Ecclesiæ Lehunensis, ejusque fratribus tam præsentibus, quàm futuris, regularem vitam professis in perpetuum. Quoties à nobis petitur, quod religioni et honestati convenire dignoscitur, animo nos decet libenti concedere, et petentium desideriis congruum suffragium impertiri. Eapropter, dilecti in Domino filii vestris justis postulationibus clementer annuimus, et præfatum Lehunense Monasterium, in quo divino mancipati estis obsequio, sub beati Petri et nostra protectione suscipimus, et præsentis scripti privilegio communimus. In primis siquidem statuentes ut ordo Monasticus, qui secundùm Deum et beati Benedicti Regulam in eodem Monasterio institus esse dignoscitur esse perpetuis ibidem temporibus inviolabiliter observerur. Præterea quascumque possessiones, quæcumque bona idem Monasterium in præsentiarum justè et canonicè possidet, aut in futurum concessione Pontificum, largitione Regum vel Principum, oblatione fidelium, seu aliis justis modis præstante Domino poterit adipisci, firma vobis vestrisque successoribus et illibata permaneant, in quibus hæc propriis duximus exprimenda vocabulis. In Episcopatu Ambianensi, prædictam Ecclesiam Lehunensem, et omnia seu Villæ, seu Ecclesiæ pertinentia: Prioratum S. Thaurini: Prioratum S. Mariæ de Davenescourt: Prioratum S. Ausberti de Bona: Prioratum S. Martini de Mericourt: Prioratum S. Laurentii de Nemore: Prioratum sancti Nicolai de Regniaco, cum omnibus appendiciis: Ecclesiam S. Medardi de Lehuno: Ecclesiam de Fachocourt: Ecclesiam de Kebleville: Ecclesiam de Proast: Ecclesiam de Chiuriol: Ecclesiam de Chaugest: Ecclesiam de Fuchescourt: Ecclesiam de Halu: Ecclesiam de Roseriis: Ecclesiam de Harboneriis: Ecclesiam de Saulïaco: Ecclesiam de Vaudicourt: Ecclesiam de Rimberpré, cum terris et rebus ad eas pertinentibus. In Episcopatu Noviomensi, Ecclesiam de Vermendesviller: Ecclesiam de Maricourt, cum omnibus pertinentiis. In Episcopatu Belvacensi, Ecclesiam de Hurviler. In Episcopatu Suessionensi, Prioratum S. Petri de Bretigniaco: Prioratum S. Martini de Cherisiaco, cum omnibus pertinentiis vobis nihilominus confirmamus. Sanè novalium vestrorum, quæ propriis manibus aut sumptibus colitis, sive de nutrimentis animalium vestrorum nullus à vobis decimas exigere vel extorquere præsumat. Concedimus etiam vobis laïcos, seu clericos sæculares, nisi qui pro certis criminibus excommunicati sunt, ad conversionem seu sepulturam per loca vestra suscipere. Clericos quoque regulares, qui vel in locis suis salvari non possunt, vel pro necessitatibus ad vestram Ecclesiam confugiunt, suscipiendi, et ad vestrum propositum admittendi religioni vestræ licentiam impertimur. Auctoritate insuper Apostolica firmiter inhibemus, ut nulla omninò persona præter Romanum Pontificem et Legatum, qui ad hoc missus fuerit, vos excommunicet aut interdicat. Si qua igitur in futurum Ecclesiastica sæcularisve persona hanc nostræ constitutionis paginam sciens, contra eam temerè venire tentaverit, secundò, tertióve commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo Corpore ac Sanguine Dei et Domini Redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatinus et hic fructum bonæ actionis percipiant, et apud districtum Judicem præmia æternæ pacis inveniant. Amen. Amen. Amen. Ego INNOCENTIUS Catholicæ Ecclesiæ Episcopus. Ego Octavianus Hostiensis et Veletrensis Episcop. Ego Petrus Portuensis et S. Rufinæ Episcopus. Ego Joannes Albanensis Episcopus. Ego Gerardus tit. S. Ceciliæ Presbyter Cardinalis. Ego Jordanus [...]tit. Pastoris Presbyter Cardinalis. Ego Guido Presbyter Cardin. S. Mariæ trans Tiberim tit. Calixti. Ego Gerardus S. Adriani Diaconus Cardinalis. Ego Gregorius S. Mariæ in Porticu Diac. Cardinalis. Ego Petrus S. Mariæ in via lata Diac. Cardinalis. Ego Henricus S. Luciæ in Orthea Diaconus Card. Datum Laterani per manum Rainaldi Acheruntini Archiepiscopi Cancellarii vicem agentis, XV. Kalendas Julii, Incarnationis Dominicæ anno M. CC. IV. Pontificatus verò Domni Innocentii Papæ III. anno VII.]